
Első feladat

Alapkutatás, játékos vizsgálódás, előtanulmány a későbbi ékszertervezői, ékszerkészítői stúdiumok­hoz. A félév célja: tervezői alapismeretek elsajátítása.

Témája

– az érzékelés

– az emberi test

– az emberi test elhangolása

A kísérletek alapanyaga a papír, melyet lehet hajlítani, összegyűrni, vágni, impregnálni, szakítani, formába önteni, ragasztani, hajtogatni, lakkozni, lehet színezni, feloldani, nyomtatni, rajzolni és írni rá, lehet róla olvasni, stb. A papír lehet átlátszó, áttetsző, átlátszatlan. Lehet éghető vagy éghetetlen, lehet csomagolni, lehet tároló vagy határoló, lehet perforált és lehet szűrő, lehet nedv­szívó, nedvtároló, saválló, stb. A papír lehet újrahasznosítható, természetbarát.

Az anyaghasználat során minden olyan manipuláció megengedett, ami a papírral való általános bánásmódban ismeretes.

Második (rövid)  feladat

A félév során a hallgatók sorsolással vagy választással döntik el, hogy az emberi test mely részére készítenek ékszereket. A tervezés során a hallgató alkalmazza az első feladat eredményeit (érzékelés, testelhangolás). Az ékszer anyaga a papír.

Kutatási irányok

1. az ékszer, mint a valamennyi kultúrában jelenlévő tárgy

2. az emberi test és az ékszer

3. az ékszer ma

4. a tervezési feladatból adódó lehetőségek, problémák feltárása, rendezése (pl. test+ékszer+papír // ergonómiai kérdések // kompozíciós lehetőségek // viselhetőség // időtállóság // anyag+technológia viszonya //anyagszerűség // az ékszerviselő+a környezettel való kölcsönhatás // kinek, kiknek készítek ékszert? //

5. az ékszer fiziológiás érzékelése: látás, taktilitás

A félév végi kiállítás anyaga alkalmazkodjon a tervezés metodikájához, mutassa be a hallgató 

döntéseinek sorozatát, az elkészült vázlatokat, terveket, modelleket, makettet, tárgyat, fotókat, esetleg videót stb., oly módon, hogy egy olyan érdeklődő is követni tudja, (értse) a bemutatót, aki abban a pillanatban találkozik először a munkával.

